[{"text_idx": "#000002", "text": "En la resumoj similaj al c\u0302i tiu oni emas skribi, ke temas pri \u201cspeciala jaro\u201d. Kiam mi prognozis la okazaj\u0302ojn de 2015, mi skribis ke la jaro ig\u0302os \u201caparte interesa\u201d. Tiujn esprimojn mi s\u0302atus eviti, sed ankau\u0306 c\u0302i-foje la tento estas granda."}, {"text_idx": "#000003", "text": "En 2017 la c\u0302iam pli profunde enkrizig\u0302anta UEA dau\u0306rigos la procezon de statuts\u0302ang\u0302oj kaj la sendependig\u0302inta TEJO por la unua fojo kongresos en Afriko. Gravaj s\u0302ang\u0302oj tus\u0302os almenau\u0306 tri gravajn Esperanto-revuojn: unu c\u0302esigas paperan eldonon, du aliaj ricevos novan redaktoron kaj unu el ili ankau\u0306 eldonanton."}, {"text_idx": "#000004", "text": "Jam komence de la jaro malaperos, ne priplorate, la socia retejo Ipernity. Antau\u0306 ne tiom longe \u2013 se ankau\u0306 mi povas memori tion \u2013 g\u0302i estis la interreta centro de esperantistoj. Lanc\u0302ite en 2006, nur du jarojn post Facebook, g\u0302i rapide disvolvig\u0302is. Pro la frua enkonduko de la esperantlingva versio g\u0302i gajnis favoron de esperantistoj. Kreig\u0302is tie abundo da Esperantaj grupoj, pag\u0302oj kaj profiloj."}, {"text_idx": "#000005", "text": "Iom post iom la interesig\u0302o pri Ipernity s\u0302rumpis kaj la merkato de sociaj retejoj ekhavis siajn grandulojn kiel Facebook, Twitter au\u0306 Instagram, kien migris ankau\u0306 esperantistoj. La aliaj retejoj marg\u0302enig\u0302is au\u0306 ec\u0302 malaperis \u2013 kiel nun Ipernity, kiu ne trovis financadon. Kelkaj provoj starigi apartan socian retejon por esperantistoj ne evidentig\u0302is sukcesaj."}, {"text_idx": "#000006", "text": "Surbaze de tiuj spertoj ne estas facile taksi kiel \u2013 se entute \u2013 oni rememoros post deko da jaroj la hodiau\u0306 tre popularajn retejon Duolingo kaj aplikaj\u0302on Telegram. Tute egale ili povos ig\u0302i la Facebook de la lingvolernado, respektive rapida komunikado. Sed ili povos ankau\u0306 malaperi \u2013 same ne priplorate kiel Ipernity."}, {"text_idx": "#000007", "text": "Oni ne povas taksi la gravecon de unuopaj iniciatoj lau\u0306 la hodiau\u0306a entuziasmo. Vers\u0302ajne multaj el tiuj, kiuj donacis jam pli ol 25 mil eu\u0306rojn por la nova aplikaj\u0302o Amikumu, ne memoras, ke Amikumu jam ekzistis \u2013 en la jaroj 2007\u20132008 g\u0302i funkciis kiel interkona retejo por esperantistoj kaj estis misfama pro tio, ke g\u0302i ofte paneis. Nun g\u0302i estas parto de la historio, tiu historio pri kiu oni ne instruos en la Esperanto-kursoj."}, {"text_idx": "#000008", "text": "Samtempe kun Ipernity malaperas ankau\u0306 La Ondo de Esperanto tia kia ni g\u0302in konas \u2013 unu el la plej gravaj Esperanto-revuoj c\u0302esigos la paperan eldonon kaj ekde januaro 2017 aperos nur elektronike (kiel PDF kaj ePub)."}, {"text_idx": "#000009", "text": "Similan pas\u0302on fine de 2012 faris la fama usona Newsweek. Iom tro frue g\u0302i anoncis la \u201cmorton de papero\u201d, c\u0302ar jam unu jaron poste la eldonejo devis rekonsideri sian decidon kaj ekde marto 2014 Newsweek denove aperas en kioskoj."}, {"text_idx": "#000010", "text": "Pri simila sorto por La Ondo mi tamen ne faras al mi esperojn. Al la gazeto povus iom helpi la plilongig\u0302anta marasmo de la revuo Esperanto, sed transpreno de abonantoj ig\u0302as pli defia kiam la revuo aperas nur en la reto."}, {"text_idx": "#000011", "text": "Ne nur pro la problemoj pri sia oficiala organo UEA pli kaj pli sinkas en krizon. Post la perdo de kvarono el la individuaj membroj en 2016, plia perdo c\u0302i-jare ig\u0302as malpli vers\u0302ajna. Kaj se g\u0302i okazus, tio ne plu estus harhirtiga, sed kalviga. En la pasinta jaro UEA atingis sian malpinton \u2013 tiom malmultajn individuajn membrojn g\u0302i ankorau\u0306 ne havis post la dua mondmilito."}, {"text_idx": "#000012", "text": "La nuna estraro de UEA ne estas bons\u0302anca se temas pri personaj elektoj. La nova g\u0302enerala direktoro, kiu enpostenig\u0302is en majo 2016, antau\u0306 kelkaj semajnoj konfesis en intervjuo por C\u0302ina Radio Internacia, ke por la posteno estis kandidatoj pli spertaj ol s\u0302i. Ankau\u0306 la lau\u0306vicaj redaktoroj de la revuo Esperanto evidentig\u0302as maltau\u0306gaj por tiu rolo \u2013 g\u0302is la 15-a de januaro estas malfermita la alvoko por kandidatoj el kiuj la teamo de Fettes elektos jam sian trian redaktoron."}, {"text_idx": "#000013", "text": "Dume, la oktobra numero atingis la unuajn abonantojn nur fine de decembro. Mankas indikoj pri la novembra kaj decembra numeroj, sed ni scias ke ekde la januara numero provizore redaktoras la vicprezidanto Stefan MacGill."}, {"text_idx": "#000014", "text": "La subteno por la nuna estraro c\u0302irkau\u0306 la 102-a UK en Seulo povos fali same abrupte kiel la membraro. Tiam estos jam evidente ke la kongreso estas ec\u0302 malpli granda ol tiu en Nitro. C\u0302i tiu UK markos ankau\u0306 la finon de la Strategia Laborplano 2013\u20132017 kaj se iu kurag\u0302os relegi g\u0302in, tiu povos nur vaste malfermi la okulojn: g\u0302i ne estis realigita ec\u0302 dekone, atenta observanto en pluraj kampoj notus malprogreson kompare kun la situacio en 2013 kaj aldone al c\u0302io c\u0302i \u2013 la estraro dedic\u0302is tre multajn tempon kaj atenton al aferoj kiuj havas neniun ligon al la asocia strategio."}, {"text_idx": "#000015", "text": "Espereble oni faros en Seulo formalan pritaksadon de tiu Strategio antau\u0306 ol la komitato g\u0302oje kaj fide aprobos iun dokumenton por la postaj jaroj."}, {"text_idx": "#000016", "text": "Alia komitata traktindaj\u0302o estos la estrara raporto pri la pasinta jaro, kiu heroldos ne nur drastan s\u0302rumpon de la membraro, sed ankau\u0306 tiun de la financoj \u2013 estas antau\u0306videble ke la deficito en 2016 estos ec\u0302 pli granda ol oni bug\u0302etis kaj ankau\u0306 g\u0302i ig\u0302os nova negativa rekordo."}, {"text_idx": "#000017", "text": "Al la ekstraj kostoj kontribuas nun la Volontula Domo, kiu lau\u0306plane jam en 2017 devus doni profiton. Pliajn batojn al la estraro povas kau\u0306zi la konduto de la junulara sekcio \u2013 g\u0302i j\u0302us amike ekrilatis kun la Esperanta Civito kaj estas malfacile antau\u0306vidi kiujn pas\u0302ojn g\u0302i entreprenos poste. G\u0302i ja ig\u0302is sendependa."}, {"text_idx": "#000018", "text": "C\u0302u en tiuj cirkonstancoj la komitatanoj dau\u0306re fidos la estraron? C\u0302u ili donos verdan lumon por pliaj \u201crenovigoj\u201d kaj \u201cmodernigoj\u201d, inter kiuj ankau\u0306 la dau\u0306rigo de statutaj s\u0302ang\u0302oj?"}, {"text_idx": "#000019", "text": "Se temas pri TEJO, la situacio ne estas multe pli bona. Provizore almenau\u0306 finance g\u0302i bone elturnig\u0302as \u2013 per subvencioj kaj subteno de UEA. Pliajn gros\u0302ojn portis ne nur la plialtigo de la ag\u0302limo al 35 jaroj, sed ankau\u0306 la enkonduko de la regularo pri kunlaboro inter UEA kaj TEJO. Lau\u0306dire g\u0302i celis firmigi la rilaton inter la du organizaj\u0302oj en la periodo post la sendependig\u0302o de TEJO, sed g\u0302i fakte starigis pli favorajn kondic\u0302ojn por la junulara sekcio."}, {"text_idx": "#000020", "text": "Krome, la konstruo de la regularo praktike malebligas nuligi g\u0302in iam en la estonteco. Kvazau\u0306 tio ne jam sufic\u0302us, UEA ac\u0302etis la Volontulan Domon \u2013 kaj kvankam g\u0302i estos posedaj\u0302o de UEA, la Asocio havos el g\u0302i precipe kostojn, dum la profiton gajnos TEJO, kiu havos lokon por ankri siajn volontulojn kaj oficistojn. Ili estas tiom amasaj, ke ili konsistigas nun 5% de la individua membraro."}, {"text_idx": "#000021", "text": "Bildo el la kampanja materialo de TEJO."}, {"text_idx": "#000022", "text": "Estas tamen almenau\u0306 io bona por mencii. En 2017 por la unua fojo Internacia Junulara Kongreso okazos en Afriko \u2013 en Aneho (Togolando). Tiun atingon oni malpli s\u0302uldas al la nuna estraro ol al \u0141ukasz Z\u0307ebrowski \u2013 la eksa prezidanto de TEJO, kiu post la prezidantig\u0302o de Michael Boris Mandirola en 2015 trovig\u0302as ekster la gvidorganoj de TEJO. En 2016 Z\u0307ebrowski estis dungita kiel merkatikisto kaj eble nur per tiu movo oni savis la afrikan kongreson."}, {"text_idx": "#000023", "text": "Ankau\u0306 alia pozitiva evoluo en TEJO \u2013 nova papera eldono de Pasporta Servo, atendata por 2017 \u2013 okazas ne dank\u2019 al la nunaj gvidantoj, sed malgrau\u0306 ili. Mandirola plurfoje esprimis sian malfavoran opinion pri tiu servo kaj la komitata decido dau\u0306rigi kaj evoluigi g\u0302in kadre de TEJO. La fakto, ke por la nova eldono ni devis atendi ses jarojn, s\u0302uldig\u0302as certagrade g\u0302uste al li kaj lia insista bagateligado de la afero en la komitato kaj estraro. Tiom pli gratulon al Baptiste Darthenay kaj Eszter Besenyei-Merger (Stela), kiuj proksimigas la celon al g\u0302ia realigo."}, {"text_idx": "#000025", "text": "Se temas pri la membronombroj de TEJO, ili ne estas io per kio oni povus lau\u0306di la organizaj\u0302on. Ec\u0302 male, la prezidanto malkonsentas publike paroli pri la afero pro la timo ke eu\u0306ropuniaj instancoj povus ekkoni la veron. La situacio same aspektas pri la realigo de la Strategia plano 2014\u20132017 \u2013 tio, kio estis pene ellaborita de la Z\u0307ebrowski-teamo, estas nun same serioze prifajfata de Mandirola."}, {"text_idx": "#000026", "text": "Propraj eraroj devigis TEJO-n dungi tutan gregon da oficistoj por la lastaj kvar monatoj de 2016. Ilia laboro portis malmultajn rezultojn \u2013 du monatojn dau\u0306ris la enpostenigo, kaj ankau\u0306 poste la oficistoj raportis ke inter iliaj oficaj okupoj estas prizorgado de la dungo-formalaj\u0302oj antau\u0306 la nederlandaj instancoj. Tio, kompreneble, ne estas ilia kulpo, sed rezulto de malbona mastrumado de la organizaj\u0302o."}, {"text_idx": "#000027", "text": "En 2017 ni devus au\u0306di pli multe pri la Korea Respubliko kaj la tiea Esperanto-movado. Krom la 102-a Universala Kongreso, okazos tie ankau\u0306 la 50-a Kongreso de ILEI. G\u0302i estos la 50-a lau\u0306vice, sed fakte la unua kun tiu nomo. Antau\u0306e temis pri ILEI-Konferencoj."}, {"text_idx": "#000028", "text": "Sian nomon ne s\u0302ang\u0302os tamen la SAT-Kongreso, kiu en Seulo okazos por la 90-a fojo, sed ankau\u0306 g\u0302i estos iusence unua \u2013 por la unua fojo en Azio. SAT kongresas precipe en Eu\u0306ropo, g\u0302is nun g\u0302i kunvenis ekster la kontinento nur du fojojn: en Kanado (1973) kaj Brazilo (1988). En ambau\u0306 okazoj g\u0302i havis malpli da kongresanoj ol en tiutempaj kongresoj en Eu\u0306ropo, sed en 2017 ripetig\u0302o de iu el tiuj nombroj \u2013 208, respektive 128 \u2013 certe markus la kongreson tre sukcesa."}, {"text_idx": "#000029", "text": "Fabri\u0301cio Valle, la eksa redaktoro de Esperanto, enpostenigita komence de la unua periodo de Fettes kaj maldungita en g\u0302ia fino, transprenis de LF-koop la revuon Heroldo de Esperanto. Detaloj de la transakcio ne estis rivelitaj antau\u0306 la publiko, sed jam ekde januaro 2017 la revuo estos redaktata de Valle kaj eldonata de Sociala Grupo Lexus, firmao kiun li kunposedas kun Paulo Lima. En 2017 Heroldo aperos en monata ritmo."}, {"text_idx": "#000030", "text": "La nova posedanto celas sesobligi la nombron de abonantoj \u2013 ne sciate nur estas, kiom da ili g\u0302i havis antau\u0306e \u2013 kaj jam ekde 2018 eldoni g\u0302in du fojojn monate. La abono por tiu c\u0302i jaro kostas 59 eu\u0306rojn."}, {"text_idx": "#000031", "text": "C\u0302u Valle sukcesos \u2013 ni vidu post unu jaro, sed pri la unuaj problemoj li jam devis raporti: la lanc\u0302o de la retejo de Heroldo estis prokrastita el la 15-a de decembro g\u0302is la 1-a de januaro, sed la nova jaro tamen komencig\u0302is sen g\u0302i."}, {"text_idx": "#000032", "text": "La jaro 2017 estos Zamenhof-jaro (pro la 100-a mortodatreveno de L.L. Zamenhof). G\u0302i estos ankau\u0306, en sia unua duono, la Jaro de la Lernanto. Iom surprize, neniu el ili spegulig\u0302os en la kongresa temo de la UK: Turismo kaj evoluo: vojoj al dau\u0306ripovo."}, {"text_idx": "#000033", "text": "Eble ni ne devos bedau\u0306ri, se la kongres-temaj laboroj ig\u0302us plene ignoritaj same kiel tiuj de Nitro, kie malgrau\u0306 interesaj konkludoj oni ne faris kongresan rezolucion. Kiom ni devos bedau\u0306ri pri aliaj okazaj\u0302oj de la jaro, ni scios tamen nur post dek du monatoj."}, {"text_idx": "#000034", "text": "La teksto aperas samtempe ankau\u0306 en Parenteze"}, {"text_idx": "#000035", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000038", "text": "Mi male ol la au\u0306toro pripolaras la malaperon de ipernity. Mi ne trovas alian retejon kiu simile konvenus al miaj bezonoj. Mi ne skribas en la reto c\u0302iutagajn sensignifaj\u0302ojn sed interesajn pripensindajn ideojn kaj pristudojn, pri kiuj mi s\u0302atus ke ankau\u0306 aliaj homoj kunkomentu kaj vidu ilin. Do, por mi tio c\u0302efas kaj en g\u0302i mi tiel konservis mian pensevoluan historion de la lastaj 10 jaroj. C\u0302u iu helpos min trovi similan retejon, kie mi ne estos sola kaj kie kunestos similpensaj homoj? Al amasaj fejsbuko kaj similaj sociaj retoj mi ec\u0302 ne volas alig\u0302eti. Foje mi faris dum du semajnoj, alig\u0302is al esperantista grupo en fejsbuko kun pli ol 10.000 homoj kaj tage milo da novmesag\u0302oj inter kiuj apenau\u0306 iu graveta au\u0306 interesa. Por tia strasaj\u0302o mi vere ne havas tempon. Do, mi tuj malalig\u0302is.\nKio koncernas aliajn analizajn aspektojn de la au\u0306toro, mi dankas. Ili estas realismaj. Tamen, gravaj faktoroj kiujn li ne tus\u0302is kaj kiuj esence influas al la Movado en baldau\u0306a periodo estas du: La nepra s\u0302ang\u0302o de la sociaj movadoj en la mondo tiel ke la klasikaj formoj simple formortas kaj anstatau\u0306as ilin la reta aktivado kaj la socipolitika monda situacio kiu rapidege mars\u0302as al maldemokratio kaj enfermig\u0302o al naciaj kaj forte s\u0302ovinismaj s\u0302tatoj. La duan ni ne povas influi, krom \u2013 lau\u0306 mia konvinko \u2013 eble iom en EU \u2013 sed la unua estas kaj devas esti venkita. E-movado devus kompreni ka la nova virtuala reta mondo estas ideala por g\u0302ia evoluo. Kiam E- ekestis estis necesaj 18 jaroj ke la esperantistaro povu organizi la unuan internacian kongreson, nun la internacia sociumado fluas c\u0302iutage de hejno al hejmo. Ni devas kompreni, ke la s\u0302rumpo de tradiciaj agmaniero de UEA kaj TEJO estas kondamnitaj al malapero, sed necesas eniri la novan movadon en la reto, kiu jam furoras. Certe ne tiel kiel ni tradiciuloj dezirus (tiuj homoj ne konas kaj ne vola koni la kulturon de E-movado), sed per nia alig\u0302o, ni devus iom post iom ekinteresigi ilin pri la g\u0302isnunaj atingoj, kvankam ne trudi nian pensmanieron."}, {"text_idx": "#000040", "text": "C\u0302u vi jam elprovis la novan socian platformon Steemit?"}, {"text_idx": "#000041", "text": "Medium () povas ankau\u0306 esti solvo interesa, nek blogo nek socia reto. Estas kerno da Esperantistoj en g\u0302i jam nun."}, {"text_idx": "#000042", "text": "Sed mi legis hodiau\u0306 ke oni ne certas ke Ipernity fermig\u0302os, la 5a de decembro ili skribis ke ili serc\u0302as iun por ac\u0302eti la retpag\u0302aron, kaj ke la afero sufic\u0302e bone antau\u0306eniras, ec\u0302 se ne estas certeco."}, {"text_idx": "#000044", "text": "Se Veronica Poo\u0301r, la nova g\u0302enerala direktoro de UEA, vere diris ke \"por la posteno estis kandidatoj pli spertaj ol s\u0302i\", tio ne signifas ke vere estis tiel, au\u0306 ke s\u0302i tamen ne estis la plej bona elekto. Oni ne taksu la tau\u0306gecon de kandidatoj nur lau\u0306 ilia fanfaronemo."}, {"text_idx": "#000046", "text": "Mi kredas ke la volata eliro de Eu\u0306ropa Unio flanke de Britio kaj la \"elekto\" de eta Donald (Trump) konvinkos multajn homojn ke la du plej grandaj landoj kie oni parolas la anglan ne plu reprezentas demokratiajn ideojn. Tio eble pensigos ilin kaj ili serc\u0302os alian solvon. Jen mia espero por la jaro 2017."}, {"text_idx": "#000050", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000051", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000052", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000054", "text": "Alig\u0302i al 400 aliaj abonantoj"}]